Ńdɔ̄ Yétro, fada yǎ Madiân, ǹkiɛ́ fám Mōsɛs, ǎ zu wóg é mam mə́sə Zambá ā bɔɔg Mósɛs ma, ai ayɔŋ díé Ísraɛ̂l, ai ḿból Ńtondôbə a ngákúlī Ísraɛ̂l á Égîptɛn ! 2Yétro, ǹkiɛ́ Mōsɛs, a nɔŋɔ́ fɔ̄ɔ̄ Sifóra, miníngá Mōsɛs, Mósɛs a ngálóm nyē á dzaŋ díé. 3Ai bân fám bóé bə́bɛ̄, m̀bɔ́g dzwé nâ Gershom ḿból á ngādzó naa mǎsɔ́ bɔ ńtɔbɔ á bə̄dzín, 4ényɔ́ ḿbɔ̄g dzwé nâ Eliézer ḿból á dzô nâ Zambá ésīá wama ńnye ǎ ka ma, a kode ma á fa bitá Farawóŋ. 5Ńdɔ̄ hḿ Yétro, ǹkiɛ́ Mōsɛs, bân bɔ́n bóé, ai ǹgál bə́ ngákə̄ ábə̄ Mósɛs, ḿfág ńkód ńnam a ngákə kom étīé á ńkǒl Ńtondôbə. 6Ńdɔ̄ a ngálom kad Mósɛs nâ: “Ma Yétro, ǹkiɛ́ woe, mazu wa yén, ai nyɔ ńgál ai bɔ́n bóē bə́bɛ̄.” 7Ńdɔ̄ Mósɛs a ngákwí, a kə́ tōban ai ǹkiɛ́, á lábán nyē á məkǒl á sí a wúbán ai nyé bə́ ngakadan məfwé, bə́ támagǎn fə mvɔí, ńdɔ̄ bə́ ngákə nyían á ébə̌m Mósɛs étēde. 8Mósɛs ǎ ngalɛ̂ ǹkiɛ́ é mam mə́sə Ǹtondôbə a ngábɔ ású Ísraɛ̂l á nyɔ́l Farawóŋ ai Egîptɛn, míńdzūg mísə̄ bə́ ngáyén á zēn, ai ḿból Ǹtondôbə a ngákode bɔ́. 9Ńdɔ̄ Yétro a ngátag fɔ́ɔ́ ású ḿbəŋ ósə Ǹtondôbə a ngábɔ Ísraɛ̂l, ai ḿból á ngākode bɔ́ á mɔ́ mə́ Égîptɛn.